《次韵周秀实赠王自然》
宋代·刘才邵

隐者逃世网，遂欲安一枝。不能负猿鹤，山林无返时。

吾人富道义，词华振芳蕤。共疑敛逸步，不愿黄金羁。

然于论议间，忧国不顾私。岂从隐者徒，耦耕抽棘茨。

顾难同群碎，轻屈迈往姿。何当副仄席，执简上玉墀。

一荐危苦语，自结明主知。良药起民瘼，神膏除国疵。

不同郑子真，虚名动京师。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。